ຂປລ. ເມື່ອບໍ່ດົນມານີ້, 2 ມະຫາວິທະຍາໄລລາວ ນຳໂດຍທ່ານ ລໍາໄມ ພິພັກຄະວົງ ພ້ອມດ້ວຍ ທ່ານ ເພັດສະໝອນ ຄຸນສະຫວັດ ທີ່ປຶກສາປະຈຳສຳນັກອະທິການບໍດີ ມະຫາວິທະຍາໄລແຫ່ງຊາດ ແລະ ທ່ານ ພູທອນ ວັງກອນວິໄລ ວ່າການອະທິການບໍດີ ມະຫາວິທະຍາໄລວິທະຍາສາດສຸຂະພາບ ໄດ້ເຂົ້າຮ່ວມກອງປະຊຸມບັນດາອະທິການບໍດີ ຂອງມະຫາວິທະຍາໄລ ທີ່ເປັນສະມາຊິກຂອງອົງການ ມະຫາວິທະຍາໄລຟຣັ່ງໂກໂຟນີ (AUF) ໃນຂົງເຂດເອເຊຍ-ແປຊີຟິກ ຄັ້ງທີ 12 ທີ່ນະຄອນຫລວງບາງກອກ ປະເທດໄທ ພາຍໃຕ້ຫົວຂໍ້ “ມະຫາວິທະຍາໄລ ຂົງເຂດ ເອເຊຍ-ແປຊີຟິກ ໃນປັດຈຸບັນ ແລະ ອະນາຄົດ”, ໂດຍມີຕົວແທນຈາກສະຖາບັນການສຶກສາຊັ້ນສູງ ແລະ ສະຖາບັນຄົ້ນຄວ້າ ທີ່ມາຈາກ ປະເທດກໍາປູເຈຍ, ສ ເກົາຫລີ, ສປ ຈີນ, ຍີ່ປຸ່ນ, ສປປ ລາວ, ມົງໂກລີ, ນູແວນ-ກາເລໂດນີ, ໄທ, ວານູອາຕູ ແລະ ສສ ຫວຽດນາມ ເຂົ້າຮ່ວມ.
ກອງປະຊຸມຄັ້ງນີ້, ເປັນໂອກາດອັນດີ ໃຫ້ແກ່ບັນດາມະຫາວິທະຍາໄລຕ່າງໆ ໃນການພົບປະ ແລກ ປ່ຽນດ້ານນະໂຍບາຍ ດ້ານວິຊາການ ແລະ ວິທະຍາສາດ ກ່ຽວກັບບັນດາສິ່ງທ້າທາຍຕ່າງໆ ທີ່ຕ້ອງໄດ້ຜ່ານຜ່າ ເປັນຕົ້ນ ແມ່ນດ້ານຄຸນະພາບຂອງ ຫລັກສູດການຮຽນ-ການສອນ ແລະ ການຄົ້ນຄວ້າ, ດ້ານການ ສ້າງວຽກເຮັດງານທໍາ ເພື່ອຮອງຮັບນັກສຶກສາທີ່ຮຽນຈົບ ແລະ ດ້ານຄວາມຮັບຜິດຊອບຕໍ່ສັງຄົມ ຂອງ ບັນດາມະຫາວິທະຍາໄລ. ນອກຈາກນີ້, ຍັງໄດ້ຈັດກອງປະຊຸມໂຕະມົນຂຶ້ນ ເພື່ອປຶກສາຫາລືບັນດາຫົວຂໍ້ ທີ່ຍັງເປັນເລື່ອງທີ່ວິຕົກກັງວົນ ແລະ ເປັນບຸລິມະສິດພິເສດ ໃນວຽກງານ ປັດຈຸບັນ ຂອງຂະແໜງການສຶກສາຊັ້ນສູງ ແລະ ການຄົ້ນຄວ້າລະດັບພາກພື້ນ ທີ່ໄດ້ຖືກຍົກຂຶ້ນມາສະເໜີໃນທີ່ກອງປະຊຸມ ປະກອບມີ ການຝຶກອົບຮົມ, ການຄົ້ນຄວ້າ ແລະ ສິ່ງທ້າທາຍ ໃນການລິເລີ່ມໂຄງການສາທິດ ທີ່ສຸມໃສ່ດ້ານຄຸນະພາບ; ຄວາມຄິດສ້າງສັນ ໃນດ້ານນະວັດຕະກໍາ ແລະ ການກໍ່ຕັ້ງຫົວໜ່ວຍທຸລະກິດ ລະຫວ່າງຂົງເຂດ ວັດທະນະທໍາການປະຕິບັດຕົວຈິງ ແລະ ການເສີມຂະຫຍາຍ; ການສ້າງໃຫ້ມະຫາວິທະຍາໄລ ໃຫ້ເປັນຜູ້ນໍາພາ ທາງດ້ານພັດທະນາ ໃນລະດັບທ້ອງຖິ່ນ ແລະ ໃນລະດັບໂລກ ລວມ ທັງບັນດາຍຸດທະສາດ ຄູ່ຮ່ວມມືການບໍລິຫານ ໃນຂັ້ນມະຫາວິທະຍາໄລ ແລະ ແຜນຍຸດທະສາດການພັດທະນາ ໃນບັນດາສະພາບແວດລ້ອມ ທີ່ມີການປ່ຽນແປງ; ການສ້າງວຽກເຮັດງານທໍາ ແລະ ການກ້າວສູ່ໄວເຮັດວຽກ ຂອງບັນດານັກສຶກສາທີ່ຮຽນຈົບ, ເຊິ່ງເປັນການຕອບໂຈດສິ່ງທ້າທາຍດ້ານເສດຖະກິດສັງຄົມ. ນອກຈາກນີ້ ກອງປະຊຸມບັນດາ ອະທິການບໍດີມະຫາວິທະຍາໄລ ຍັງໃຊ້ເປັນເວທີປຶກສາຫາລື ລະຫວ່າງນັກວິຊາການ ມະຫາວິທະຍາໄລອີກດ້ວຍ.
ໂອກາດດັ່ງກ່າວ, ທ່ານ ເພັດສະໝອນ ຄຸນສະຫວັດ ກ່າວວ່າ: ກອງປະຊຸມຄັ້ງນີ້, ໄດ້ຕົກລົງຮັບຮອງເອົາຫລາຍໆ ບັນຫາ ແລະ ອົງການດັ່ງກ່າວນີ້, ຍັງໃຫ້ຄວາມສະດວກ ແລະ ໃຫ້ຄໍາແນະນໍາບັນດາສະມາຊິກ ໃນການປະຕິບັດວຽກງານຕ່າງໆ ຮ່ວມກັນ, ໄດ້ສ້າງຄວາມເຂັ້ມແຂງ ເພື່ອຈັດຕັ້ງປະຕິບັດໃນຂົງ ເຂດວຽກງານຕ່າງໆ ທີ່ສະໜອງໃຫ້ແກ່ການສຶກສາຊັ້ນສູງ ແລະ ການຮຽນພາສາຝຣັ່ງ ຍ້ອນມີການຈັດສໍາມະນາເຫລົ່ານີ້ ຈຶ່ງຊ່ວຍໃຫ້ສາມາດ ສ້າງຄວາມເຂັ້ມແຂງໃຫ້ເຊິ່ງກັນ ແລະ ກັນເປັນສິ່ງທີ່ດີ ສໍາລັບຄົນລາວໂດຍສະເພາະຄູ-ອາຈານ ແລະ ນັກສຶກສາລາວ ໄດ້ມີໂອກາດໄປສຶກສາຮໍ່າຮຽນນໍາປະເທດເພື່ອນບ້ານ.
ຂ່າວ: ສົມຫວັງ
ເນື້ອໃນ: ຂປລ